2021. gada 26. novembrī

Šici uzvar Sočos un kļūst par pasaules kausa līderiem

Sestdien, 27. novembrī Eberspacher pasaules kausa otrais posms iesākās ar divvietīgo ekipāžu cīņu par medaļām. Starp 23 ekipāžām arī divi Latvijas dueti: Mārtiņš Bots/Roberts Plūme, kā arī pieredzējušie Andris Šics/Juris Šics.

Pirmajā braucienā, startējot ar 21. kārtas numuru, Šici finišā uzrādīja otro ātrāko rezultātu – 49.726 sekundes. Pirmā brauciena līderi – mājinieki Andrejs Bogdanovs/Jurijs Prokhorovs (Andrei Bogdanov/Jurii Prokhorov), kas Latvijas duetu apsteidza par 0.066 sekundēm. Trešie – vācieši Tobiass Vendls/Tobiass Arlts [+0.194].

Savukārt otra Latvijas ekipāža Mārtiņš Bots/Roberts Plūme, kļūdoties trases 10. virāžā, tās izejā krita, taču spēja veiksmīgi tikt atpakaļ kamanā un sasniegt finišu.

Otrajā braucienā Andris Šics/Juris Šics, sasniedzot 133.0 km/h, finišā uzrādīja otro labāko rezultātu – 1:39.783 minūtes, kas ne vien divu braucienu summā garantēja uzvaru Eberspacher pasaules kausa otrajā posmā, bet arī pasaules kausa līderu pozīciju.

Latviešiem divu braucienu summā, piekāpjoties par 0.120 sekundēm, otrajā vietā mājinieki Bogdanovs/Prokhorovs (Bogdanov/Prokhorov). Trešie – vācieši Vendls/Arlts (Wendl/Arlt) [+0.229].

Savukārt Latvijas duets Mārtiņš Bots/Roberts Plūme otrajā braucienā piedzīvoja kritienu un nefinišēja.

Otrā pasaules kausa pirmā diena Soču trasē turpināsies ar dāmu startiem, kurā Latvijas valstsvienību pārstāvēs sportistes: Elīza Tīruma, Kendija Aparjode, Elīna Ieva Vītola un Sigita Bērziņa.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 27. Novembris

12.45 Pirmais brauciens – Sievietes
14.10 Otrais brauciens – Sievietes

Svētdiena, 28. novembris

09.50 Pirmais brauciens – Vīri
11.25 Otrais brauciens – Vīri
13.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456